Ostrohin akatemian kansallinen yliopisto

Ostrohin akatemian kansallinen yliopisto (ukr. Національний університет Острозька академія , Natsionalnyi universytet Ostrozka akademija, lyhennys NaUOA) on julkinen, ukrainankielinen kansallinen yliopisto, joka toimii Ukrainan Rivnen alueen Rivnen piirin Ostrohin kaupungissa. Yliopisto jäljittää historiansa vuonna 1576 perustettuun Ostrohin akatemiaan, joka oli Itä-Euroopan ensimmäinen korkeakoulu ja toimi Puola-Liettuassa ortodoksisen kristinuskon kasvatuksen linnakkeena. Tämä yliopisto lakkautettiin vuonna 1623. Nykyisen Ukrainan alueella koulutusta annettiin tämän jälkeen Kiovassa, josta se levisi sittemmin muualle. Vuonna 1993 joukko paikalliseen älymmystöön kuuluvia alkoi vaatia yliopiston perustamista uudelleen. Yliopisto-opetus käynnistettiin uudelleen 12. huhtikuuta 1994, ja opetusta annettiin aluksi Kiovan Mohyla-akatemian alaisena Ostrohin Collegiumina. Tämä uudelleennimettiin nimellä Ostrohin akatemiaksi vuonna 1996. Kansallisen yliopiston asema ja nykyinen nimi on vuodelta 2000, autonominen asema vuodelta 2009. Vuonna 2024 yliopiston rehtoriksi valittiin Eduard Balašov. Ukrainan kansallisessa osvita.ua-yliopistovertailussa Ostrohin akatemian kansallinen yliopisto on maan keskitasoa. Oppilaitos sijoittui vuonna 2025 kokonaissijalle 87 kaikkiaan 240:sta arvioidusta korkeakouluopetusta antavasta tahosta. Opiskelijamäärältään yliopisto on pienehkö: vuonna 2022 kirjoilla oli runsas 2 500 opiskelijaa, joista runsas 2 100 oli läsnäolevia. Opettajakuntaan kuului 415 ihmistä, joista 30 oli professoria. Uudemman tiedon mukaan Opiskelijoita yliopistolla on hieman yli 3 100 ja henkilökuntaa 394. Yliopisto kerää opiskelijoilta lukukausimaksuja, joiden suuruus vaihtelee 8 000 – 13 000 hryvnian välillä. Hallinnollisesti yliopisto jakautuu viiteen instituuttiin, minkä lisäksi yliopistossa toimii erillinen etäopintokeskus: yhteiskunnallisten ja humanististen tieteiden instituutti kansainvälisten suhteiden ja kansallisen turvallisuuden instituutti oikeustieteellinen instituutti kielitieteellinen instituutti informaatioteknologian ja kauppatieteiden instituutti Yliopiston tiloista vanhin on 1700-luvun puolessa välissä valmistunut kappeli, kun taas uusimmat tilat ovat vuodelta 2019. Lähteet